**Ministru kabineta noteikumu projekta "Tiesu administrācijas maksas pakalpojumu cenrādis" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts (turpmāk - Noteikumu projekts) izstrādāts saskaņā ar Likuma par budžetu un finanšu vadību 5. panta devīto daļu un, ievērojot Ministru kabineta 2017. gada 21. marta sēdes protokola Nr. 14 24. § 6. punktā noteikto uzdevumu Tieslietu ministrijai sadarbībā ar Tiesu administrāciju pārskatīt un līdz 2017. gada 30. aprīlim iesniegt izskatīšanai Ministru kabinetā grozījumus Ministru kabineta 2015. gada 30. jūnija noteikumos Nr. 346 "Tiesu administrācijas maksas pakalpojumu cenrādis", lai nodrošinātu iespēju izmaksas, kas saistītas ar datu apmaiņas attiecībā uz elektroniski nosūtāmiem rīkojumiem un paziņojumiem par to izpildi funkcionalitātes izstrādi Izpildu lietu reģistrā un tās uzturēšanu, nodrošināt no pašu ieņēmumiem, kas saņemti par Izpildu lietu reģistra un elektronisko izsoļu moduļa lietošanu.  Papildus ir ņemts vērā 2016. gada 1. decembrī Valsts sekretāru sanāksmē izsludinātais likumprojekts "Grozījumi Civilprocesa likumā" (VSS-1182), ar kuru cita starpā plānots noteikt, ka elektronisko izsoļu vietnē (turpmāk – vietne) tiek organizētas arī kustamās mantas izsoles. Tāpat, ņemot vērā pieaugošo sabiedrības interesi pēc dažādiem jauniem pakalpojumiem, ir izstrādāti jauni Tiesu administrācijas maksas pakalpojumi, kuru maksu nepieciešams iekļaut cenrādī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd maksa par Tiesu administrācijas maksas pakalpojumiem tiek piemērota atbilstoši Ministru kabineta 2015. gada 30. jūnija noteikumiem Nr. 346 "Tiesu administrācijas maksas pakalpojumu cenrādis" (turpmāk – cenrādis).  Ar 2015. gada 28. maija likumu "Grozījumi Civilprocesa likumā" veikti grozījumi Civilprocesa likuma 73. nodaļā, ar kuriem tika ieviesta elektroniska nekustamo īpašumu izsolīšana spriedumu izpildes (no 2015. gada 1. jūlija) un maksātnespējas (no 2016. gada 1. janvāra) procesos. Ar grozījumiem nostiprināts elektronisko izsoļu vietnes izveidošanas un darbības tiesiskais pamats, kā arī noteikts regulējums elektroniskā vidē organizētu izsoļu norisei. 2016. gada 1. decembrī Valsts sekretāru sanāksmē izsludināts likumprojekts "Grozījumi Civilprocesa likumā" (VSS-1182), ar kuru cita starpā plānots noteikt, ka vietnē tiek organizētas arī kustamās mantas izsoles. Plānotais grozījumu spēkā stāšanās datums – 2018. gada 1. janvāris. Līdz ar to nepieciešams veikt izstrādes darbus vietnes pielāgošanai kustamo mantu izsoļu organizēšanai.  Sākot vietnē organizēt ne tikai nekustamā īpašuma, bet arī kustamās mantas izsoles, palielināsies vietnes noslodze, līdz ar to augs arī sistēmas un infrastruktūras uzturēšanas izmaksas, tāpat palielināsies Tiesu administrācijas darbinieku slodze, sniedzot vietnes lietotāju atbalstu un nodrošinot administrēšanas funkciju. Ņemot vērā, ka šīs izmaksas jāsedz no Tiesu administrācijas maksas pakalpojumu cenrādī norādītajiem elektronisko izsoļu pakalpojumu ieņēmumiem, nepieciešams papildināt esošos pakalpojumus par izsoles organizēšanu un izsoles dalībnieka dalību konkrētā izsolē un noteikumos iekļaut maksu par kustamās mantas izsoļu organizēšanu, kā arī maksu par dalību kustamās mantas izsolē, diferencējot šo pakalpojumu maksu atkarībā no izsolāmās mantas veida un novērtējuma. Šo pakalpojumu maksas diferencēšana nepieciešama, jo kustamās mantas, kuras novērtējums ir mazāks nekā 10 000 *euro*, izsoles norises ilgums ir paredzēts 20 dienas, savukārt kustamās mantas kuras novērtējums ir 10 000*euro* vai vairāk, kā arī nekustamā īpašuma, apbūves tiesību, lietu kopības, kuras sastāvā ir nekustamais īpašums, kuģa un Kuģu reģistrā reģistrētas peldošas konstrukcijas izsoles norises ilgums ir 30 dienas.  Lai nākotnē Noteikumu projektā nebūtu jāveic grozījumi, ja tiks noteikts, ka elektronisko izsoļu vietnē izsoles organizē ne tikai zvērināti tiesu izpildītāji un maksātnespējas administratori, bet arī citi izsoļu organizētāji, piemēram, valsts un pašvaldības iestādes, atšķirībā no esošā cenrāža Noteikumu projekta 4. punktā tiek svītroti vārdi "zvērinātiem tiesu izpildītājiem un maksātnespējas procesa administratoriem", 5.2. punktā vārdi "zvērināta tiesu izpildītāja un maksātnespējas procesa administratora" tiek aizstāti ar vārdiem "izsoles rīkotāja" un pakalpojuma nosaukumā vārdi "zvērinātiem tiesu izpildītājiem un maksātnespējas procesa administratoriem" tiek aizstāti ar vārdiem "izsoles rīkotājam".  Atbilstoši cenrādim izpildu lietās, kurās piedzinēji atbrīvoti no sprieduma izpildes izdevumu samaksas (Civilprocesa likuma 567. panta otrā daļa), Tiesu administrācija zvērinātiem tiesu izpildītājiem noteiktajai maksai par katras izsoles organizēšanu elektronisko izsoļu vietnē piemēro atvieglojumu 50 procentu apmērā. Šāda norma cenrādī ietverta, ņemot vērā apstākli, ka izpildu lietās, kurās piedzinēji atbrīvoti no sprieduma izpildes izdevumu segšanas, zvērināta tiesu izpildītāja darbs tiek faktiski finansēts no zvērināta tiesu izpildītāja ienākumiem, kas saņemti kā atlīdzība par izpildi citās izpildu lietās. Tādēļ arī turpmāk pakalpojumam "Katras izsoles organizēšana elektronisko izsoļu vietnē izsoles rīkotājam" gan kustamās mantas, gan nekustamā īpašuma izsolēm tiks piemērots maksas atvieglojums 50 procentu apmērā izpildu lietām, kurās piedzinējs atbrīvots no sprieduma izpildes izdevumu samaksas.  Ņemot vērā, ka izsoles tiek organizētas vairākas dienas (atkarībā no izsoles veida – 20 vai 30 dienas), izsolēm, kuru sākuma datums ir līdz Noteikumu projekta spēkā stāšanās datumam un noslēgums ir pēc Noteikumu projekta spēkā stāšanās datuma, Tiesu administrācija piemēros maksu par izsoles organizēšanu atbilstoši cenrādim.  Pakalpojumam "Par elektronisko izsoļu vietnes dalībnieka dalību konkrētā izsolē", kā arī citiem cenrādī jau iekļautajiem vietnes lietotājiem paredzētajiem pakalpojumiem – "Papildu pakalpojums izsoles dalībniekam par elektronisko izsoļu vietnes automātisko izsoles soli (nodrošina iespēju solīšanas procesa atvieglošanai nopirkt uz katru izsoli "automātisko izsoles soli")", "Papildu pakalpojums elektronisko izsoļu vietnes elektroniskās informācijas saņemšanai par izsoles rezultātu vai par pārsolīšanas faktu" un "Informācijas monitorēšana Izpildu lietu reģistrā par fizisko un juridisko personu izpildu lietām un to parāda apmēru, nosūtot pieprasīto informāciju elektroniski", nepieciešams precizēt nosaukumus, lai tie precīzāk atspoguļotu pakalpojuma funkcionalitāti. Turpmāk šo pakalpojumu nosaukumi būs attiecīgi – "Elektronisko izsoļu vietnes lietotāja pieteikšanās dalībai konkrētā izsolē", "Izsoles aģenta (automātiskā izsoles soļa) pakalpojums izsoles dalībniekam", "Izsoles rezultāta vai pārsolīšanas fakta monitorēšana elektronisko izsoļu vietnē izsoles dalībniekam, nosūtot informāciju elektroniski" un "Informācijas monitorēšana lietas dalībniekiem (fiziskām un juridiskām personām) no Izpildu lietu reģistra par izpildu lietām un to parāda apmēru, nosūtot pieprasīto informāciju elektroniski".  Papildus vietnes lietotājiem paredzēts arī jauns maksas pakalpojums "Viena elektronisko izsoļu vietnē reģistrēto izsoļu sludinājumu monitoringa uzstādīšana, nosūtot informāciju elektroniski", kas nodrošinās informācijas par izsoļu vietnē publicētajām izsolēm saņemšanu notifikācijas veidā elektronisko izsoļu vietnes reģistrēta lietotāja kontā un uz lietotāja norādīto e-pasta adresi. Pakalpojums nodrošinās vietnes lietotājam iespēju pēc tādiem pašiem meklēšanas kritērijiem, kādi vietnes lietotājam pieejami šobrīd, veicot manuālu izsoļu atlasi, uzstādīt sev vēlamos atlases kritērijus un, ja vietnē tiek publicēta jauna izsole, kas atbilst šiem lietotāja uzstādītajiem kritērijiem, lietotājam par to tiks nosūtīts sistēmas ziņojums - notifikācija. Pakalpojumu varēs iegādāties uz vienu mēnesi. Ja vietnes lietotājs vēlas uzstādīt vairākus izsoļu sludinājumu monitoringus ar dažādiem atlases kritērijiem, lietotājs vienlaicīgi var iegādāties vairākus šos pakalpojumus.  Ievērojot Ministru kabineta 2017. gada 21. marta sēdes protokola Nr. 14 24. § 6. punktā noteikto, ka, lai nodrošinātu iespēju izmaksas, kas saistītas ar datu apmaiņas attiecībā uz elektroniski nosūtāmiem rīkojumiem un paziņojumiem par to izpildi funkcionalitātes izstrādi Izpildu lietu reģistrā un tās uzturēšanu, nodrošināt no pašu ieņēmumiem, kas saņemti par Izpildu lietu reģistra un elektronisko izsoļu moduļa lietošanu, Tiesu administrācija ievieš jaunu maksas pakalpojumu zvērinātiem tiesu izpildītājiem "Par katru datu izplatīšanas tīklā ievietoto sākotnējo rīkojumu (par naudas līdzekļu apķīlāšanu vai pārskaitīšanu) vai rīkojuma, kas sūtīts līdz elektroniskas datu apmaiņas uzsākšanai, pirmreizēja precizējuma ievietošanu datu izplatīšanas tīklā zvērinātiem tiesu izpildītājiem", kas tiktu piemērots Civilprocesa likuma 599.1 pantā noteikto zvērinātu tiesu izpildītāju rīkojumu par parādnieka naudas līdzekļu apķīlāšanu vai par naudas līdzekļu pārskaitīšanu ievietošanai Valsts reģionālās attīstības aģentūras uzturētajā datu izplatīšanas tīklā, lai tos nosūtītu kredītiestādēm vai citiem maksājumu pakalpojumu sniedzējiem. Maksa piemērojama tikai sākotnējā (pirmtiesības) rīkojuma ievietošanai, bet šā rīkojuma precizējumu un atsaukuma ievietošanai datu izplatīšanas tīklā maksa piemērota netiks. Tāpat maksa piemērojama, pirmo reizi datu izplatīšanas tīklā ievietojot precizējošu rīkojumu tādam rīkojumam, kas sūtīts pirms konkrētā kredītiestāde vai cits maksājumu pakalpojumu sniedzējs ir informējis Tiesu administrāciju par elektroniskas datu apmaiņas uzsākšanu. Arī par šādu rīkojumu atsaukuma ievietošanu datu izplatīšanas tīklā maksa piemērota netiks. Piemērotās pakalpojuma izmaksas, ievērojot Civilprocesa likuma 566. panta pirmo daļu, iekļaujami sprieduma izpildes izdevumos un ieturami vai piedzenami no izpildu lietas dalībniekiem, kā tas līdz šim ir bijis ar kredītiestādēm adresēto rīkojumu sagatavošanai un nosūtīšanai iztērētajiem pasta un e-paraksta izdevumiem.  Tāpat Tiesu administrācija ir paredzējusi ieviest pakalpojumu "Informācijas sniegšana kreditēšanas pakalpojumu sniedzējam un kredītinformācijas birojam no Izpildu lietu reģistra par fizisko un juridisko personu izpildu lietām kredītspējas vērtēšanai". Pakalpojums nodrošinās kreditēšanas pakalpojumu sniedzējiem un kredītinformācijas birojiem iespēju tiešsaistē pieprasīt un saņemt informāciju par personas Izpildu lietu reģistrā reģistrētajām aktīvajām izpildu lietām, kurās šī persona reģistrēta kā parādnieks, lai, ievērojot Patērētāju tiesību aizsardzības likuma 8. panta 4.1 un 4.2 daļā noteikto, izvērtētu patērētāja spēju atmaksāt kredītu. Informāciju iespējams pieprasīt un saņemt ne tikai par fizisku personu, bet arī par juridisku personu.  Kopš Izpildu lietu reģistra ieviešanas atbilstoši zvērinātu tiesu izpildītāju izvirzītajām prioritātēm ir veikti vairāki attīstības pasākumi, piemēram, ieviestas vairākas datu apmaiņas - ar oficiālo izdevumu "Latvijas Vēstnesis", Valsts ieņēmumu dienestu, Uzņēmumu reģistru, Pilsonības un migrācijas lietu pārvaldi, Valsts zemes dienestu, Valsts vienoto datorizēto zemesgrāmatu, Valsts sociālās apdrošināšanas aģentūru un Tiesu informatīvo sistēmu, kā arī ieviestas vairākas funkcionalitātes, kas atvieglo zvērinātu tiesu izpildītāja amata pienākumu izpildi, piemēram, dokumentu ģenerēšanas iespēja, izmantojot iepriekš sagatavotu dokumenta veidni, datu monitoringi, atvieglota piedzītās naudas sadale un daļēja aprēķina sagatavošana u.c., līdz ar to ir arī palielinājusies piedziņas efektivitāte. Izpildu lietas izpilde ir kļuvusi ātrāka un ērtāka, turklāt ar mazākām izmaksām, tādējādi ieguvēji ir gan zvērināti tiesu izpildītāji, gan piedzinēji, gan parādnieki. Ņemot vērā minēto, kopumā ir palielinājusies Izpildu lietu reģistra sistēmas noslodze, kas attiecīgi prasa atbilstošus tehnoloģisko resursu uzlabojumus, jo jau šobrīd Izpildu lietu reģistra sistēma nespēj izturēt ikdienas slodzi. Tāpat, salīdzinot 2016. gada 4. novembrī noslēgto iepirkumu līgumu par Izpildu lietu reģistra uzturēšanu, apkalpošanu un papildinājumu izstrādi ar iepriekšējo šāda veida līgumu, sistēmas uzturēšanas izmaksas ir augušas par 27 % (divdesmit septiņi procenti).  Līdz ar pieaugošo interesi par jauniem valsts vienotās datorizētās zemesgrāmatas (turpmāk – VVDZ) un tiesu portāla www.manas.tiesas.lv e-pakalpojumiem, cenrādis papildināts ar jauniem pakalpojumiem – "Nozīmēto tiesas sēžu monitorings pēc lietas numura", "Zemesgrāmatu nodalījumu monitorings uz īpašumtiesību laiku", "Zemesgrāmatu nodalījuma daļas elektroniska atlase", "Datu atlase par daudzdzīvokļu ēkas īpašniekiem". Tiesu administrācijas resursu efektīvākai izmantošanai cenrādis papildināts ar pakalpojumu "Rēķina sagatavošana papīra formā".  Pakalpojums "Nozīmēto tiesas sēžu monitorings pēc lietas numura" nodrošinātu atgādinājuma saņemšanu uz lietotāja reģistrēto e-pasta adresi un/vai tālruņa numuru (īsziņas veidā) par interesējošo tiesvedības procesu ietvaros nozīmētajām tiesas sēdēm. Lietas dalībniekiem atgādinājumā plānots norādīt tiesas nosaukumu, lietas numuru, tiesas sēdes vietu un laiku.  Pakalpojumu plānots nodrošināt kā maksas pakalpojumu ar iespēju veikt pakalpojuma pieslēgšanas priekšapmaksu portālā manas.tiesas.lv, izmantojot www.latvija.lv maksājumu moduli.  Ieinteresētajām personām atgādinājumā plānots norādīt: tiesas nosaukumu, tiesas sēdes veidu (slēgta vai atklāta), sēdes datumu, laiku un vietu, lietas numuru, prasības priekšmetu (saskaņā ar Ministru kabineta 2009. gada 10. februāra noteikumu Nr. 123 "Noteikumi par tiesu informācijas publicēšanu mājaslapā internetā un tiesu nolēmumu apstrādi pirms to izsniegšanas" 8.6. punktā noteikto informācijas apjomu. Ja lieta procesuālajos likumos noteiktajā kārtībā izskatāma slēgtā tiesas sēdē, minētās ziņas aizstāj ar norādi "informācija nav izpaužama"), tiesneša vārdu un uzvārdu, kura tiesvedībā lieta atrodas. Pakalpojumu plānots nodrošināt ar iespēju veikt pakalpojuma pieslēgšanas priekšapmaksu portālā manas.tiesas.lv, izmantojot www.latvija.lv maksājumu moduli.  Pakalpojuma ieviešana ļautu lietas dalībniekiem un ieinteresētajām personām ērti sekot līdzi lietas nozīmētajām tiesas sēdēm, piemēram, lietas dalībniekiem savās lietās un ieinteresētajām personām sabiedrību interesējošos tiesvedības procesos.  Ņemot vērā pieaugošo interesi par dažāda veida nekustamā īpašuma monitoringu, cenrādis papildināts ar pakalpojumu "Zemesgrāmatu nodalījumu monitorings uz īpašumtiesību laiku". Pakalpojums nodrošina iespēju interesentiem saņemt informāciju par viņa īpašumā esošo nekustamo īpašumu zemesgrāmatu nodalījumos veiktajām izmaiņām, tādējādi nodrošinot apjomīgāku informācijas pieejamību. Paziņojumā plānots norādīt: zemesgrāmatu nodaļu, nostiprinājuma lūguma iesniegšanas datumu, žurnāla numuru, lūguma saturu, lēmuma datumu, lēmuma veidu. Tā ieguvums interesentiem ir kvalitatīvāk un pārskatāmāk veikt savā īpašumā esošo īpašumu uzskaiti un kontroli. Pakalpojumu paredzēts diferencēt atkarībā no īpašumā esošo īpašumu skaita.  Pakalpojums "Zemesgrāmatu nodalījuma daļas elektroniska atlase" nodrošinās informācijas saņēmējiem gan fiziskām, gan juridiskām personām iespēju saņemt ne tikai informāciju no nekustamā īpašuma nodalījuma, bet arī informāciju par atsevišķām, interesējošām nekustamā īpašuma nodalījuma daļām. Informācijas saņēmējam kā papildu ieguvums ir gan finanšu resursu ietaupījums, gan arī ērtāka informācijas saņemšana par konkrēti interesējošo datu apjomu.  Cenrādis papildināts ar vēl vienu jaunu pakalpojumu "Datu atlase par daudzdzīvokļu ēkas īpašniekiem", kas nodrošinās informācijas saņemšanu strukturētas izziņas veidā par visiem daudzdzīvokļu ēkā esošo dzīvokļu īpašniekiem, tādējādi samazinot pakalpojuma izmaksas informācijas pieprasītājiem un ietaupot resursus, kas saistīti ar pieprasījumu apstrādi.  Atbilstoši Noteikumu projekta 8. punktam paredzēta atliekoša spēkā stāšanās Noteikumu projekta pielikuma 17. un 18. punktam daļā par kustamās mantas, apbūves tiesību un Kuģu reģistrā reģistrētas peldošas konstrukcijas, izņemot kuģu, izsolēm. Minētais pamatojams ar apstākli, ka Civilprocesa likuma grozījumu, ar kuriem cita starpā plānots noteikt, ka elektronisko izsoļu vietnē tiek organizētas arī kustamās mantas izsoles un apbūves tiesību izsoles, spēkā stāšanās plānota 2018. gada 1. janvārī (likumprojekts "Grozījumi Civilprocesa likumā" 2016. gada 1. decembrī izsludināts Valsts sekretāru sanāksmē (VSS-1182)).  Tāpat atliekoša spēkā stāšanās – 2018. gada 1. jūlijā - atbilstoši Noteikumu projekta 9. punktam paredzēta noteikumu pielikuma 21. un 23. punktā noteiktajiem pakalpojumiem, jo Tiesu administrācijai nepieciešams laiks, lai izstrādātu un ieviestu atbilstošu funkcionalitāti elektronisko izsoļu vietnē pakalpojuma nodrošināšanai, kā arī izstrādātu attiecīgus grozījumus Izpildu lietu reģistra izmantošanas kārtību regulējošajos normatīvajos aktos.  Noteikumu projekta 10. punkts paredz atliekošu spēkā stāšanās datumu – 2017. gada 1. jūliju – Noteikumu projekta pielikuma 22. punktā paredzētajam pakalpojuma veidam. Minētais pamatojams ar apstākli, ka ar 2016. gada 23. novembra likumu "Grozījumi Civilprocesa likumā" un 2016. gada 23. novembra likumu "Grozījumi Kredītiestāžu likumā" un likumu "Grozījumi Maksājumu pakalpojumu un elektroniskās naudas likumā" noteiktā prasība zvērinātiem tiesu izpildītājiem kredītiestādēm un citiem maksājumu pakalpojumu sniedzējiem, kuri būs informējuši Tiesu administrāciju par elektroniskas datu apmaiņas uzsākšanu, rīkojumus saistībā ar naudas līdzekļu apķīlāšanu un pārskaitīšanu dot, izmantojot Valsts reģionālās attīstības aģentūras pārziņā esošo Valsts informācijas sistēmu savietotāja koplietošanas daļu "Datu izplatīšanas tīkls", stājas spēkā 2017. gada 1. jūlijā.  Lai ar 2017. gada 1. jūliju nodrošinātu zvērinātiem tiesu izpildītājiem iespēju rīkojumus par naudas līdzekļu apķīlāšanu ievietot un saņemt paziņojumus par rīkojumu izpildi, izmantojot Valsts reģionālās attīstības aģentūras uzturētajā datu izplatīšanas tīklā (Civilprocesa likuma 599.1 pants), Izpildu lietu reģistrā ir jāveic ievērojami funkcionalitātes papildinājumu izstrādes darbi, turklāt šo papildinājumu izstrāde un uzturēšana ir jāsedz no Tiesu administrācijas ieņēmumiem. |
| 3. | Projekta izstrādē iesaistītās institūcijas | Tieslietu ministrija, Tiesu administrācija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupa Noteikumu projektā ietvertajiem pakalpojumiem, kas saistīti ar izsoļu organizēšanu elektronisko izsoļu vietnē ir zvērināti tiesu izpildītāji un maksātnespējas procesa administratori, ar mērķi nākotnē paplašināt to valsts un pašvaldības iestāžu loku, kuras organizē izsoles elektronisko izsoļu vietnē. Saskaņā ar Ministru kabineta 2010. gada 19. janvāra noteikumu Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" 2. punktu Latvijas Republikā darbojas 116 zvērināti tiesu izpildītāji, savukārt līdz 2017. gada 4. aprīlim maksātnespējas reģistrā ir reģistrēti 303 maksātnespējas procesa administratori ar derīgiem sertifikātiem.  Zvērināti tiesu izpildītāji ir mērķgrupa arī Noteikumu projektā ietvertajam pakalpojumam par rīkojumu ievietošanu datu izplatīšanas tīklā. Tāpat šī pakalpojuma sabiedrības mērķgrupa ir personas, kurām, ievērojot Civilprocesa likuma normas, ir pienākums segt ar izpildu lietas vešanu saistītos sprieduma izpildes izdevumus. Mērķgrupas precīzu lielumu nav iespējams noteikt.  Ikvienai fiziskai personai, kurai piemīt tiesībspēja un rīcībspēja darījumu ar nekustamiem īpašumiem un kustamu mantu veikšanai, ir tiesības pieteikties zvērinātu tiesu izpildītāju un maksātnespējas procesa administratoru rīkotās izsolēs un piedalīties solīšanā. Līdz 2017. gada 1. aprīlim Izsoļu dalībnieku reģistrā ir reģistrētas vairāk nekā 11 000 personas, turklāt vietnes lietotāju un Izsoļu dalībnieku reģistrā reģistrēto personu skaits nemitīgi pieaug.  Sabiedrības mērķgrupa informācijas saņemšanai no Izpildu lietu reģistra vai Elektronisko izsoļu vietnes ir fiziskas un juridiskas personas, kas saņem pakalpojumu, veicot autentifikāciju <https://ilr.ta.gov.lv> vai Elektronisko izsoļu vietnē ar internetbankas rekvizītiem (mērķgrupas precīzu lielumu nav iespējams noteikt), kā arī kreditēšanas pakalpojuma sniedzēji (saskaņā ar Patērētāju tiesību aizsardzības centra mājaslapā pieejamo informāciju līdz 2017. gada 4. aprīlim licences ir izsniegtas 64 kreditēšanas pakalpojumu sniedzējiem) un kredītinformācijas biroji (saskaņā ar Datu valsts inspekcijas mājaslapā pieejamo informāciju, līdz 2017. gada 4. aprīlim licences ir izsniegtas 2 kredītinformācijas birojiem).  Vienlaikus Noteikumu projekts attiecas uz elektronisko izsoļu vietnes pārzini – Tiesu administrāciju, tās vadītāju vai pilnvarotajām personām, amatpersonām.  Pakalpojums "Nozīmēto tiesas sēžu monitorings pēc lietas numura" vērsts uz fiziskām un juridiskām personām, kuras vēlas monitorēt informāciju par nozīmētajām tiesas sēdēm vienā vai vairākos tiesvedības procesos.  Pakalpojuma "Zemesgrāmatu nodalījumu monitorings uz īpašumtiesību laiku" mērķgrupa ir juridiskas un fiziskas personas, kuras noslēgušas līgumu ar Tiesu administrāciju par informācijas saņemšanu no VVDZ, un tā ieguvums interesentiem ir kvalitatīvāk un pārskatāmāk veikt savā īpašumā esošo īpašumu uzskaiti un kontroli.  Savukārt pakalpojuma "Datu atlase par daudzdzīvokļu ēkas īpašniekiem" mērķgrupa ir nekustamo īpašumu apsaimniekotāju uzņēmumi, kredītiestādes un citas juridiskas un fiziskas personas. Informācija pieejama, neslēdzot līgumu ar Tiesu administrāciju par informācijas saņemšanu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | 2017 | | Turpmākie trīs gadi (euro) | | |
| 2018 | 2019 | 2020 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 2 308 993 | 221 951 | 631 892 | 783 967 | 783 967 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 2 308 993 | 221 951 | 631 892 | 783 967 | 783 967 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 2 308 993 | 221 951 | 631 892 | 783 967 | 783 967 |
| 2.1. valsts pamatbudžets | 2 308 993 | 221 951 | 631 892 | 783 967 | 783 967 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: |  |  |  |  |  |
| 3.1. valsts pamatbudžets |  |  |  |  |  |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
| 5. Precizēta finansiālā ietekme: | X |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Saskaņā ar likumu "Par valsts budžetu 2017. gadam" Tieslietu ministrijas budžeta apakšprogrammā 03.01.00 "Tiesu administrēšana" ieņēmumi no maksas pakalpojumiem un citiem pašu ieņēmumiem plānoti 2 308 993 *euro*, tajā skaitā, 2 305 559 *euro* no šajos noteikumos noteiktajiem pakalpojumiem un 3434 *euro* no ieņēmumiem, kas iekasējami atbilstoši Ministru kabineta 2016. gada 20. decembra noteikumiem Nr. 834 "Tiesu ekspertu sertifikācijas un resertifikācijas kārtība".  Noteikumu projekts paredz, ka, ieviešot jaunus pakalpojumus un pārskatot spēkā esošo pakalpojumu cenas, 2017. gadā par 221 951 *euro,* 2018. gadā par 631 892 *euro*, 2019. gadā un turpmākajos gados par 783 967 *euro* palielināsies ieņēmumi no Tiesu administrācijas sniegtajiem maksas pakalpojumiem. | | | | |
| 6.1. detalizēts ieņēmumu aprēķins | Kopā ar izmaiņām ieņēmumi no Tiesu administrācijas sniegtajiem maksas pakalpojumiem 2017. gadā plānoti 2 527 510 *euro*, 2018. gadā 2 937 451 *euro,* 2019. gadā un turpmākajos gados 3 089 526 *euro.*  Detalizēts ieņēmumu no Tiesu administrācijas sniegtajiem maksas pakalpojumiem aprēķins norādīts Noteikumu projekta sākotnējās ietekmes novērtējuma ziņojuma (anotācijas) 2. pielikumā. | | | | |
| 6.2. detalizēts izdevumu aprēķins | Izdevumi Noteikumu projektā iekļauto maksas pakalpojumu sniegšanai 2017. gadā plānoti 2 527 510 *euro*, 2018. gadā 2 937 451 *euro,* 2019. gadā un turpmākajos gados 3 089 526 *euro.*  Pakalpojumu izcenojumi palielinās, ņemot vērā gan tiešo, gan netiešo izmaksu kopējo pieaugumu, kas attiecas gan uz informācijas sistēmu resursu uzturēšanu, papildinājumu ieviešanu, auditu veikšanu, gan telpu nomu, uzturēšanu un darbinieku atlīdzību.  Pakalpojumu izcenojumā iekļauts atalgojuma palielinājums pakalpojumu sniegšanā iesaistītajiem darbiniekiem, kas paredz palielināt mēnešalgu vidēji vienam darbiniekam no 81 procenta līdz 93 procentiem no attiecīgajai amata saimei un līmenim atbilstošās mēnešalgu grupas 3.kategorijas maksimālās mēnešalgas.  Detalizēts izdevumu aprēķins norādīts Noteikumu projekta sākotnējās ietekmes novērtējuma ziņojuma (anotācijas) 3. pielikumā.  Maksas pakalpojumu izcenojuma aprēķins norādīts Noteikumu projekta sākotnējās ietekmes novērtējuma ziņojuma (anotācijas) 1. pielikumā. | | | | |
| 7. Cita informācija | Pēc Noteikumu projekta stāšanās spēkā Tieslietu ministrija normatīvajos aktos noteiktajā kārtībā sagatavos un iesniegs Finanšu ministrijā priekšlikumu par apropriācijas palielinājumu Tieslietu ministrijas budžeta apakšprogrammā 03.01.00 "Tiesu administrēšana" 2017. gadā 221 951 *euro,* 2018. gadā 631 892 *euro*, 2019. gadā un turpmākajos gados 783 967 *euro* apmērā ieņēmumiem no maksas pakalpojumiem un citiem pašu ieņēmumiem un attiecīgi izdevumu palielinājumu maksas pakalpojumu nodrošināšanai. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai Tiesu administrācija varētu īstenot pakalpojumu "Informācijas sniegšana kreditēšanas pakalpojumu sniedzējam un kredītinformācijas birojam no Izpildu lietu reģistra par fizisko un juridisko personu izpildu lietām kredītspējas vērtēšanai", nepieciešams veikt attiecīgus grozījumus Ministru kabineta 2012. gada 18. decembra noteikumos Nr. 941 "Izpildu lietu reģistra noteikumi", paredzot kārtību, kādā informācija no Izpildu lietu reģistra tiek izsniegta, kā arī izsniedzamās informācijas apjomu. |
| 2. | Atbildīgā institūcija | Par nepieciešamo grozījumu izstrādi Ministru kabineta 2012. gada 18. decembra noteikumos Nr. 941 "Izpildu lietu reģistra noteikumi" atbildīgā institūcija ir Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Noteikumu projektu Tiesu administrācija ir informējusi Latvijas Zvērinātu tiesu izpildītāju padomi. |
| 2. | Sabiedrības līdzdalība projekta izstrādē | Noteikumu projektā ietvertie grozījumi, kas paredz noteikt jaunus pakalpojumus vai grozīt maksas apmērus pakalpojumiem saistībā ar izsoļu organizēšanu elektronisko izsoļu vietnē vai izpildu lietu reģistra lietošanu, izstrādāti, konsultējoties ar Latvijas Zvērinātu tiesu izpildītāju padomi, ņemot vērā apstākli, ka tā ir Latvijas zvērinātu tiesu izpildītāju pārstāvības institūcija. |
| 3. | Sabiedrības līdzdalības rezultāti | Latvijas Zvērinātu tiesu izpildītāju padome ir informējusi, ka nevar piekrist Noteikumu projektā ietvertajiem grozījumiem daļā par maksas noteikšanu kredītiestādei vai citam maksājumu pakalpojumu sniedzējam adresēta rīkojuma ievietošanai datu izplatīšanas tīklā. Latvijas Zvērinātu tiesu izpildītāju padomes iebildumi netiek ņemti vērā, jo Tiesu administrācijai izmaksas, kas saistītas ar datu apmaiņas attiecībā uz elektroniski nosūtāmiem rīkojumiem un paziņojumiem par to izpildi funkcionalitātes izstrādi Izpildu lietu reģistrā un tās uzturēšanu, jānodrošina no pašu ieņēmumiem, kas saņemti par Izpildu lietu reģistra un elektronisko izsoļu moduļa lietošanu. Ja netiek ieviesta maksa par šo pakalpojumu, Tiesu administrācija nespēs nodrošināt atbilstošu funkcionalitāti Izpildu lietu reģistrā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz veidot jaunas valsts institūcijas. |
| 3. | Cita informācija | Nav. |

Anotācijas V sadaļa – Noteikumu projekts šo jomu neskar.

Iesniedzējs:

tieslietu ministrs Dzintars Rasnačs

Majevska 67083609

[ieva.majevska@ta.gov.lv](mailto:ieva.majevska@ta.gov.lv)

Āboliņa 67063811

[olita.abolina@ta.gov.lv](mailto:olita.abolina@ta.gov.lv)